
Sülysáp Város Önkormányzata Képviselő-testületének

2016. december 15-én tartandó munkaterv szerinti ülésére

3. napirendhez

Tárgy: Sülysápi Polgármesteri Hivatal 2016. évi beszámolója
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 81. § (3) f) pontja szerint a jegyző évente beszámol a képviselő-testületnek a hivatal tevékenységéről.
A 2016. évi munkáról szóló beszámolót jelen előterjesztés keretében terjesztem a tisztelt Képviselő-testület elé.

Kérem a beszámoló szíves elfogadását!

…/2016. (XII. 15.) ÖKT határozati javaslat
Sülysáp Város Önkormányzatának Képviselő-testülete a Polgármesteri Hivatal 2016. évi munkájáról szóló beszámolót elfogadja.

Határidő: azonnal

Felelős: jegyző

Sülysáp, 2016. december 8.

dr. Tóth Krisztina s.k. 


jegyző
BESZÁMOLÓ
A SÜLYSÁPI POLGÁRMESTERI HIVATAL 

2016. ÉVI MUNKÁJÁRÓL

I. BEVEZETŐ
A Polgármesteri Hivatal számára a 2016-os év több szempontból is igen nehéz volt, de úgy gondolom, sikerrel vettük az akadályokat. Egyrészről több olyan projekt, illetve feladat indult el a 2015-ös évben, amelyeket úgy kellett folytatnunk, hogy közben ki kellett küszöbölnünk azoknak a feltárt hibáit, gyerekbetegségeit. Ilyen volt a Startmunka, illetve az ASP-rendszer alkalmazása. Emellett jó néhány új feladatot is végrehajtottunk úgy, hogy mindezt számtalan személyi változás nehezítette. 

Az ASP-szakrendszerek alkalmazásával kapcsolatos nehézségekre nem térek ki újra, hiszen erről már több alkalommal tájékoztattuk a Tisztelt Képviselő-testületet. Véleményem szerint a Sülysápi Polgármesteri Hivatal erőn felül teljesített ebben a projektben: a szakrendszerekre átálltunk, az ehhez biztosított pályázati támogatás feltételeit teljesítettük, így – más önkormányzatokkal ellentétben - kötelezettséget nem szegtünk, sőt jelenleg már a mi kollégáink oktatnak újabb csatlakozó önkormányzatokat.
Idén még az elmúlt évinél is jelentősebb erőpróba a Hivatal számára a Startmunka és általában véve a közfoglalkoztatás lebonyolítása, hiszen – amint arra a későbbiekben részletesebben is kitérünk – idén 9 programba összesen 188 embert vontunk be. Ez a létszám nagyobb, mint az önkormányzat és intézményei összes dolgozójának száma, és ezt kellett munkaügyileg és szervezésben, szociális vonalon kezelnünk a rendelkezésre álló humánerőforrásunkkal.  
A tavaly év végén működtetésre átvett I. számú háziorvosi praxis január 1-jétől betöltésre került, és bár hivatalosan az Országos Tisztifőorvosi Hivatal a szolgáltató, az ellátás feltételeit nekünk kell biztosítanunk a számítógépes programtól a vényeken keresztül a toalettpapírig, azonban a doktornővel szerencsére nagyon jó az együttműködés.
Intézményeink vonatkozásában a 2016-os év szintén rengeteg feladattal járt a Hivatalunk számára. A döntési szinten 2016. január 1-jével létrehozott Dr. Gáspár István Humánszolgáltató Központ tényleges működésének feltételeinek megteremtése egészen tavaszig húzódott, csakúgy, mint a Sülysáp Környéki Szociális Társulás megszüntetése. Ezt követően mindenegyes intézményünket ellenőrizte vagy a Magyar Államkincstár, vagy a Pest Megyei Kormányhivatal, vagy az ÁNTSZ, vagy több is közülük. Az ellenőrzések során minden esetben a Hivatal is közreműködik, hiszen gyakran fenntartói kötelezettséget is érintenek ezek a vizsgálatok. Pozitív fejleményként mondható el, hogy ezek közül egy sem eredményezett elmarasztalást, az esetleges hibákat minden esetben korrigálni tudtuk.

A 2016-os év jelentős, de eredményt hozó feladata volt a településen folytatott összeírás-kérdőívezés. Ez a munka intenzíven négy hónapig tartott, 9 kolléga vett benne részt diákmunkások segítségét igénybe véve, de még nem értünk a végére, a fennmaradt utcákat is folyamatosan bejárják majd a kollégák a következő időszakban. Nem térek ki rá, hiszen az anyag részletesen tartalmazza, hogy milyen eredményeket hozott ez a munka, csak azt emelném ki, hogy a városfejlesztéssel kapcsolatos kérdőív különösen hasznosnak bizonyult a fejlesztési prioritások meghatározásában.

Idén a teljes éven, sőt 2017-re is áthúzódó plusz feladatunk még a településrendezési eszközök felülvizsgálata. A tervező cég kiválasztása után, megtörtént az adatszolgáltatások megkérése, majd az előzetes tájékoztatási szakaszban 29 szakhatóságnak megküldésre kerültek az előzetesen elkészült tervanyagok véleményezésre. A tervekkel kapcsolatosan Sülysáp város lakossága is javaslatokat tehetett, a Településfejlesztési Koncepció elkészítéséhez pedig fórumot tartottunk. A készülő településrendezési terv hatékony eszköze Sülysáp fejlődésének és irányításának, kialakítandó településszerkezetével, terület-felhasználásával, szabályozásával azokat a településfejlesztési, stratégiai célokat szolgálja, amelyeket az Önkormányzat a sülysápi véleményformáló polgárok bevonásával és egyetértésével határozott meg.

A Polgármesteri Hivatal jelenleg 24 fővel – 1 fő jegyző, 2 fő irodavezető, 19 fő ügyintéző (1 státusz betöltetlen) és 2 fő hivatalsegéd – látja el a feladatait. Ez egy igen kifeszített létszám, korábban már jeleztem a tisztelt Képviselő-testület felé, hogy a beruházási-műszaki, a humánerőforrás ügyintézés, valamint az anyakönyvi és népesség-nyilvántartási területen látok munkaerőhiányt, illetőleg teljességgel megoldatlan az eszköznyilvántartásunk kezelése (leltározás, eszközök kiadása-bevétele stb.), ezért szükség lenne egy leltárügyintézőre is legalább fél státuszban. 
A jelentős munkaterhet mutatja, hogy az idei év során két kolléga is azért távozott hivatalunktól, mert máshol hasonló bérért jóval kevesebb feladatot kellett ellátnia. Összességében az elmúlt bő egy év alatt 7 státuszban cserélődtek a kollégák (3 lemondás, 2 nyugdíjazás, 2 GYES-ről való visszatérés), ami a létszám közel 30 %-a, ennélfogva nagyon megnehezítette az ügyek folyamatos vitelét, de elmondható, hogy a „belépő” kollégák igyekvő hozzáállása miatt előnyünkre váltak még a változások is.

Egyre nagyobb nehézségünk viszont, hogy immár két éve betöltetlen a közterület-felügyelői státuszunk. Több sikertelen pályázaton vagyunk túl, jelenleg azonban egy adóügyi ügyintézőt szükséges alkalmaznunk azon a státuszon néhány hónapos határozott időre.
Emellett el kell mondani, hogy nagyon jól bevált az ügyfélszolgálat, nagy segítségére van az ügyfeleknek, és amiatt is nagyon fontos, mert első találkozási pontként meghatározza az önkormányzat arculatát. Azonban a kezdetek óta közfoglalkoztatottak látják el ezt a feladatot, ami nem túl kedvező, hiszen két-három havonta új ember kerül oda, akinek a nulláról kell kezdenie az információgyűjtést, ráadásul egy igen érzékeny munkakörről van szó, amire nem is feltétlenül alkalmasak a közfoglalkoztatottak.
Mindezeket összevetve értékelésem szerint a Polgármesteri Hivatal 2016-ban is erejét meghaladva teljesített, emellett a kollégák szolgálatkészek és szorgalmasak, és úgy ítélem meg, hogy az ügyintézés színvonala folyamatosan emelkedik. 

A 2016. évben elvégzett munkáról részletesebben - irodánkénti bontásban – a következőkben olvashatnak.
II. ÖNKORMÁNYZATI IRODA
1. Testületi és bizottsági ügyek

A Képviselő-testület a 2016. évben – a decemberivel együtt – 11 munkaterv szerinti és 4 rendkívüli testületi ülést, valamint 1 közmeghallgatást tartott. A Képviselő-testület november 30-ig – 204 határozatot hozott és 13 rendeletet alkotott. Ezek, valamint a bizottsági döntések teljes körű előkészítése, illetve a döntésekből eredő feladatok végrehajtása a Polgármesteri Hivatal feladata volt.

Előterjesztések és jegyzőkönyvek szintjén az önkormányzathoz hasonlóan kezeltük a Sülysápi Roma Nemzetiségi Önkormányzat ügyeit is, ami további 6 ülést jelentett az évben.

2014. március 1-től a 23/2012. (IV. 25.) KIM rendelet értelmében a testületi ülések, a bizottsági ülések, a roma nemzetiségi önkormányzat üléseinek jegyzőkönyveit, valamint a rendeleteket is kizárólag elektronikus formában, a Pest Megyei Kormányhivatal erre a célra kialakított elektronikus felületén, a Nemzeti Jogszabálytáron keresztül kell feltöltenünk. Ez megtakarítást jelent a postaköltség tekintetében, azonban az internet hálózat nem mindig zökkenőmentes működése miatt, esetenként hosszabb időt igényel. Részben az említett rendszeren keresztül történik az írásbeli kapcsolattartás is, amelyen belül rendszeresen kell különféle tájékoztatásokat, adatszolgáltatásokat nyújtanunk a kormányhivatal felé. Megnehezíti a dolgunkat, hogy ezeket általában nagyon rövid határidőn belül kell teljesíteni. 

A testület és a bizottságok munkájának előkészítésén, titkársági feladatok ellátásán túl, az 112 hirdetmény kifüggesztése, záradékolása és postázása is a titkárságon történt.

2. Pályázati eredmények
Önkormányzatunk számára a 2016-os év jelentette tulajdonképpen a 2014-2020-as európai uniós pályázati ciklus megnyitását, hiszen a pályázatok nagy része, illetve a Pest megyére vonatkozó „kompenzációs” pályázatok sajnos csak 2015. év végén, illetőleg 2016-ban nyíltak meg. Így mind európai uniós mind haza támogatásokra nyújtottunk be igényeket, melyekből év végére nyertes pályázatok is születtek.

Európai Uniós pályázatok

Az év folyamán a következő támogatásokra nyújtottunk be pályázatokat:
1. KEHOP-5.2.9.: Pályázatos épületenergetikai felhívás a közép-magyarországi régió települési önkormányzatai számára: Ebben a projektben épületenergetikai felújításokat pályáztunk három önkormányzati épületen: Szent István Általános Iskola, Móra Ferenc Általános Iskola központi épülete illetve a sápi orvosi rendelő épületén. Az önerőt nem igénylő pályázatot több mind 200 millió Ft támogatásból kívánjuk megvalósítani, igényünk jelenleg döntésre vár.
2. VEKOP-5.3.2-15: Fenntartható közlekedésfejlesztés Pest megyében: A pályázatban a Magyar Közút Nonprofit Zrt.-vel konzorciumban Sülysáp belterületén kerékpárút építésére kértünk 181.654.450 Ft támogatást. Ez a pályázat is döntésre vár.
3. VEKOP-6.1.1-15: Kisgyermeket nevelő szülők munkavállalási aktivitásának növelése: A közel 300.000.000 Ft-os pályázatot a Balassi Bálint utcai régi óvodával szemben lévő területen egy új óvoda megépítésére nyújtottuk be. Jelenleg a pályázat hiánypótlás alatt van, döntésre vár.
4. VP-6-7.4.1.1-16: Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítése: Három épület energetikai korszerűsítésére nyújtottunk be pályázatot. A 100 millió Ft-os összköltségvetésű pályázatban Klubhelyiségünk, a Falumúzeum és a Szent István Általános Iskola felújítására igényeltünk támogatást. A pályázat döntésre vár.
5. VEKOP-1.2.2: Az üzleti infrastruktúra fejlesztésének támogatása Pest megyében: A pályázat keretében az önkormányzat tulajdonában lévő gazdasági terület infrastrukturális fejlesztésére nyújtottunk be több mint 300 millió Ft-os költségvetéssel támogatási igényt.  A pályázat hiánypótlást követően döntésre vár.

Hazai támogatású pályázatok

6. Önkormányzati étkeztetési fejlesztések támogatása: Pályázat keretén belül a Központi Konyha épületén végezzük el a villamoshálózat fejlesztését, belső felújítást, tárgyi eszköz beszerzést. A pályázat nyertes, 40 millió Ft támogatásban részesült.
7. Önkormányzati feladatellátást szolgáló fejlesztések támogatására: A pályázatot az Önkormányzat a Losonczi utcai rendelő rendbetételére nyújtott be, melyre 30 millió Ft támogatást nyert. 
8. Nemzeti Szabadidős – Egészség Sportpark Program: A program keretén belül 3 db sportpark kialakítására nyújtott be önkormányzatunk pályázatot a település különböző pontjain. Jelenleg eredményre várunk.
9. Nemzeti Kulturális Alap: Thapeu – A Tápió mente helytörténeti és kulturális évkönyv megjelentetésére, valamint a hozzá kapcsolódó rendezvény és kiállítás megvalósítására 500 e Ft támogatásban részesültünk miniszteri döntésnek köszönhetően.
10. Mindezek mellett Hivatalunk aktívan részt vett a városi sportcsarnok megépítésére a Sülysápi Sport Egyesület által a Magyar Kézilabda Szövetséghez benyújtott pályázat előkészítésében, hiánypótlásában is.
Előkészítés alatt lévő pályázatok

· VP6-7.2.1-7.4.1.2-16: A vidéki térségek kisméretű infrastruktúrájának és alapvető szolgáltatásainak fejlesztésére - Külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő- és munkagépek beszerzése: A pályázatot a napokban írták ki, 2017. január 06-tól lehet támogatási kérelmeket beadni. Pályázni önkormányzati tulajdonú, már meglévő külterületi szilárd burkolatú és földutak mechanikai stabilizálására, burkolat kialakítására lehet 100 millió Ft-ig. Emellett útkarbantartáshoz munkagép beszerzésére is nyújtható be támogatási kérelem. Önkormányzatunk pályázatot nagyjából 4-5 km útszakasz felújításához kíván benyújtani, előreláthatólag Jakabszállás, Kistelek felé vezető útszakaszra.

· VP6-7.2.1-7.4.1.3-16 A vidéki térségek kisméretű infrastruktúrájának és alapvető szolgáltatásainak fejlesztésére Helyi termékértékesítést szolgáló piacok infrastrukturális fejlesztése, közétkeztetés fejlesztése: Pályázatot önkormányzatunk elektromos hálózatfejlesztésre, kandeláberek elhelyezésére, sorompó és kamerák telepítésére kíván beadni. A költségvetés alakulásának függvényében esetlegesen parkolók építése is szóba jöhet. A pályázat társadalmi egyeztetésen volt október 9-ig, jelenleg még nincs kiírva a hivatalos felhívás.

Az önkormányzat által meghirdetett pályázatok

· A helyi önszerveződő közösségek önkormányzati támogatására kiírt pályázatunk keretében idén 13 pályázat érkezett, ebből 11 részesült támogatásban. Közöttük összesen 7.500.000 Ft-os keret került elosztásra vissza nem térítendő támogatás formájában. A Sülysápi Gyerekfoci Egyesület ez évi TAO pályázatához 1.873.327 Ft, míg a Sülysápi Sport Egyesület sportcsarnok létesítéséhez részesült önerő támogatásban. Az elszámolások benyújtásának határideje 2017. január 31.
· Önkormányzatunk idén is csatlakozott a Bursa Hungarica felsőoktatási ösztöndíj pályázathoz. A támogatásra rendelkezésre álló keretösszeg az elmúlt évekhez hasonlóan 90.000 Ft/hó 10 hónap, melybe bele kell érteni a korábbi években „B” típusú pályázat keretében megállapított, még futó támogatásokat is. A benyújtási határidőig 9 db ”A” típusú és egy db „B” típusú ösztöndíj pályázat érkezett. 
3. Beruházási feladatok

Az önkormányzati beruházások bonyolítása a 2016. évben is jelentős szeletét képezte a Polgármesteri Hivatal munkájának. Ennek legfőbb területei a következők voltak:

· településfejlesztési és beruházási feladatok,

· útügyi és közlekedési igazgatással kapcsolatos feladatok (közútkezelői és tulajdonosi hozzájárulások),

· statisztika, illetve adatszolgáltatás készítése, 

· előterjesztések, szerződések, levelek előkészítése,

· polgármester, jegyző megbízásából egyeztetések lebonyolítása, helyszíni bejárások.
· a TÁVÜSZ Kft. és Startmunka műszaki támogatása.
A konkrét feladatok döntő többségét a beruházási, fenntartási és engedélyezési ügyek teszik ki, melyek közül 2016-ban a legfontosabbakat említjük meg:

· csatornázási ügyek, egyeztetések, csatornázás során felmerült problémák orvosolása,
· szennyvíztisztító teleppel kapcsolatos ügyintézés (telekalakítás, egyéb ügyintézés),
· P+R parkolók fenntartási, üzemeltetési ügyei, éves beszámoló készítése,

· folyékony hulladéklerakó üzemeltetési jelentései, éves beszámoló készítése,

· ipari területen TÁVÜSZ-telephely, raktárcsarnok kialakítása, engedélyeztetése,
· műfüves futballpálya főkarbantartási feladatainak intézése,

· piactér felújításának utóellenőrzése,
· kátyúzási beruházások, aszfaltozási beruházás,
· útfelújításokkal kapcsolatos ügyek intézése,
· közvilágítással kapcsolatos beruházások, feladatok,
· csatornázás utáni úthelyreállítások intézése,

· csatorna élőre kötésekkel kapcsolatos egyeztetések.

Az év elején elkezdtük a városüzemeltetés új telephelyének, raktárcsarnokának az engedélyeztetését. A csarnok építési engedélyének megszerzése után közbeszerzési eljárás keretében került kiválasztásra a kivitelező. A közbeszerzés folyamán több körben kellett választ adni a vállalkozók által feltett kérdésekre. A kivitelezés ideje alatt heti 1-2 alkalommal kooperációk során egyeztettünk a vállalkozókkal a műszaki kérdésekben.

A műszaki átadás-átvétellel egy időben a TÁVÜSZ régi csarnokának bontása határidőre befejeződött, és a cég átköltözött az új épületbe. A csarnok használatbavételi engedélyeztetése jelenleg is folyamatban van.

Az idei évben több pályázatot készítettünk elő: a Losonczi utcai rendelő felújítására, a Központi Konyha korszerűsítésére, az iskolák energetikai korszerűsítésére, valamit egy településképi pályázat keretében a Szent István Általános Iskola régi épületének, a Falumúzeum épületének és a volt főgáz épületnek a felújítására átalakítására. A beadott pályázatok közül támogatást nyertük már a Losonczi utcai rendelő és a konyha felújítására, melyek a jövő évben kerülnek megvalósításra.
Az év második felben nagy kapacitással megkezdődött a csatorna házi bekötések kivitelezésének második köre, mely kapcsán nagyszámú ügyfél érdeklődött az ingyenes bekötésről és ennek feltételeiről. Nagyon sok ingatlantulajdonos szerette volna a bekötési folyamatot felgyorsítani, amihez kérte a Hivatal segítségét. 
A házi bekötések kiépítése során sajnos több alkalommal nem sikerült összecsatlakoztatni a házból kijövő szennyvízvezetéket az ingatlanra behelyezett csatornacsonkkal, ezekben az esetekben a fővállalkozó megkeresésével kellett intézkednünk a csatornacsonk lejjebb helyezése vagy átemelő beépítése iránt. Ebből jelenleg is kb. 50 db egyeztetés alatt áll. 
Sikerült az idei évben a kiépíteni a vasútállomás épületeinek a csatornabekötését is, mely során térkőburkolatot kapott az üzletsor előtti térség. Az összes önkormányzati ingatlan házi bekötését is elkészítettük a TÁVÜSZ Kft. kivitelezésében.
Az utakat érintő a csatornázásból eredő süllyedések és egyéb hibák nagy részét - általában helyszíni bejáráson - szintén egyeztetni tudtuk a Duna Aszfalt Kft.-vel, így ezek sikeresen megoldódtak. 
A csatorna lefektetése után az utak állapotának javítására is igyekeztünk nagyobb hangsúlyt fektetni, azonban a település útjai az elmúlt időszakban oly mértékben és akkora felületeken kátyúsodtak, hogy hidegaszfalttal ez már nem volt kezelhető. Emiatt melegaszfalttal történő helyreállításra, kátyúzására kötöttünk szerződést, és tavasszal az utak nagy részén a kátyúzások megtörténtek.

Több földútnak, illetve útpadkának a profilrendezése is megtörtént, mely során gréderrel oldalesést adtunk az utaknak, és a vízelvezetést több helyen megoldottuk (Laky dűlő, Gárdonyi Géza utca, Erkel Ferenc utca, Kinizsi utca, Akácfa utca, Magdolna utca, Dózsa György út nem aszfaltos szakasza).
A következő években tervezett útfelújításokhoz terveket készíttettünk, a település összes földútjára, illetve több más rosszabb állapotú útra. Ezek közül az idei évben az Iskola utca útfelújítása kezdődött meg. 
Sok panasz érkezett vízelvezetéssel kapcsolatban, melynek oka, hogy településünkön nagyon kevés a szikkasztó- vagy vízelvezető árok. Ezen a területen is sikerült előrehaladást elérni, hiszen az útépítéssel összhangban a Startmunka keretében folytatódott az ároképítési program is, mellyel kapcsolatban számtalan egyeztetésre volt szükség mind a munkásokkal, mind pedig a lakosokkal a kapubehajtók kiváltása miatt. 
A Startmunka keretében közel 1 km járda is készült a Balassi Bálint, Malom és Kiskókai utcában, valamint a Szent István téren, melyek szintén a Hivatal irányításával valósultak meg rengeteg helyszíni egyeztetés során. A járdaépítés azonban olyan kiemelt igényként jelentkezett a lakosság részéről, hogy vállalkozási szerződés keretében további járda épül a Vasút utcában, annak vasútállomás és Dózsa György utca közötti szakaszán.

A közvilágítás szolgáltatással kapcsolatban sikerült eredményes egyeztetéseket folytatni a szolgáltatóval, és új szerződés keretében közel felére csökkent a közvilágítási lámpatestek karbantartási díja. Emellett fejlesztettük a közvilágítási szolgáltatást Sándor- és Jakabszálláson, mégpedig 5 db korszerű LED-es lámpatest felszerelésével. A melegvölgyi lakóparkban is további 2 db lámpatest került díjmentesen felhelyezésre a szolgáltatóval való egyeztetések után.
Más közműszolgáltatás területén is sikeres tárgyalásokat folytattunk: a Móra Ferenc Általános Iskola telephelye részére is sikerült jóval kedvezőbb földgázszerződést kötni.

Az idén a karácsonyi díszvilágítást is megújítottuk, korszerű LED-es technológiára cseréltük a Szent istván téri parkban használt füzéreket, valamit a közvilágítási oszlopokra is új, szebb kivitelű motívumok kerültek felhelyezésre.

Szintén jelentős szelete a munkánknak az intézményeink működése során fellépő műszaki problémák megoldása, elektromos beléptetők, riasztók, fűtési rendszerek felügyelete és közműállásának folyamatos rögzítése. 

Kiemelt feladat az elmúlt időszak egyre szigorodó szabályozására és ellenőrzésére tekintettel az intézményeink rendszeres tűzvédelmi, érintésvédelmi, villámvédelmi felülvizsgálata, az ezzel kapcsolatos jegyzőkönyvek érvényességének fenntartása, tűzoltó készülékeink naprakész nyilvántartásának vezetését.  

Emellett a környezetvédelmi hatóság szigorúan megköveteli a talajvízfigyelő kútjaink vízmintavételét (P+R parkoló, rekultivált szilárdhulladék lerakó, folyékony hulladéklerakó), melyről éves beszámolókat kell készíteni.

4. Vagyongazdálkodás

Vagyongazdálkodás keretében idén kiemelt feladat volt a lakások, helyiségek hasznosítása, ingatlaneladások és fejlesztési területek vásárlása.

Bérbe adható ingatlanjaink közül pályázatot írtunk ki a Szent István téri irodaházra, miután a bérlő a szerződést 2016 tavaszán felmondta, de nem érkezett ajánlat. Meghirdetésre került a Vasút utca 58. szám alatti bérlakás, valamint az Iskola utca 7. szám alatti emeleti bérlakás, mely pályázatok sikeresen lezajlottak a bérbeadás és az ingatlanok felújítása jelenleg folyamatban van. A Kisköz 7. szám alatti egyik bérlakás szolgálati lakásként került hasznosításra, a bérlő az ingatlanba beköltözött.

A 31-es főút ipari területén az idei évben több ingatlan gazdára talált. Négy ingatlan tekintetében a tulajdonos (Folyamat Kft., ST Parcel Bt., United Promotion Services Kft., DS Építőipari Kft.) birtokba vette az ingatlanát, az eladással járó adminisztrációs és jogi folyamatok zökkenőmentesen lezárultak. További három ingatlan tekintetében folyamatban van a tulajdonjog átruházással kapcsolatos feladatok elvégzése. 

Pályázat keretében meghirdetésre került a Vak Bottyán utcában kettő, a Kossuth Lajos utcában egy építési telek, azonban ezekre érvényes ajánlat nem érkezett. Az Akácfa utcában lévő patak melletti terület is meghirdetésre került, és sikeresen gazdára is talált, az adásvételi szerződés megkötésre került. 
Zártkerti ingatlanjaink közül egy ingatlan eladásra került. 
Az ismertebb nevén HB-udvarban található területen együttműködési szerződés keretében ingyenesen átvettük a 3956/12 hrsz.-ú utat, valamint megvásároltuk a további ingatlanfejlesztést kilátásba helyezve a 3956/11 hrsz.-ú földrészletet. 
Zöldfelületi arányaink növelése érdekében átvettük a Sápi patak melletti 4311 m2 nagyságú területet, mely kiváló természeti adottságokkal rendelkezik.

A fenti ügyekben az adminisztrációs és jogi munkafolyamatok zökkenőmentesen zajlottak le, ezen túlmenően azonban feladatunk a vagyonkataszter naprakészen tartása, vezetése, ami fontos feladatunk, hiszen minden esetben elsődleges szempont annak megfelelősége, valóssága és hitelessége a vagyoni jellegű vagy pályázati ellenőrzések során. 

A KSH felé a beruházás statisztikai jelentéseket intézményenként negyedévente a nyilvántartások és a változások nyomon követésével adjuk le. Ingatlanállomány tekintetében pedig a vagyonstatisztikát éves szinten szolgáltatjuk a KSH felé. 

Átfogó feladat a csatornaberuházás kapcsán átvett vagyonelemek állományba vétele, átvezetése nyilvántartásainkban, melynek során nagy figyelmet kell fordítani a pénzügyi és kataszteri nyilvántartások egyezőségére.

A nagykátai járási földhivatal idén 11 olyan esetben indított felmérési térképezési területszámítási hiba kijavítására induló eljárást, melyeknél önkormányzati ingatlanok is érintettek voltak. 

A Nemzeti Eszközkezelő Zrt. által tulajdonba vett ingatlanok műszaki állapotfelmérésein szintén jelen voltunk, hogy a későbbi tulajdonba vétel esetén azok állapotáról átfogó ismereteink legyenek.

5. Piaccal kapcsolatos feladatok
A helyi termelői piac működése és üzemeltetése a 2016-os évben is számos feladatot adott hivatalunknak, melyek a mindennapi munkavégzés szerves részévé váltak a piac 2014-es átalakítása és átszervezése óta. A minél hatékonyabb helykihasználás érdekében igyekszünk naprakészen kezelni és összhangba hozni a visszaadott helyeket és az új igényeket. A rendszer gördülékeny működését támasztja alá, hogy a vasárnapi piacnapokon az alkalmi fizetők átlagosan 80%-ban megjelennek, ami a bevételekben is megmutatkozik (például a 2016. november 27-ei piacnapon 117 kiosztott helyből 93 árus megjelent, az aznapi bevétel 234 000 Ft volt, amihez hozzájön az el nem foglalt helyeknek a piacfelügyelők általi kiosztása). 

2016-ban az árusok 65 esetben nyújtottak be írásos módosítási, illetve területigényt, továbbá legalább ugyanennyi személyes és telefonon történt ügyintézés zajlott le, azaz hozzávetőlegesen minden második munkanapra jutott egy-egy ilyen ügy is anélkül, hogy Hivatalunk erre plusz humánerőforrást kapott volna.
Egy esetben történt írásos felszólítás a piaci rend betartása érdekében. Összességében elmondható, hogy a piac működése az üzemeltetés, az árusítás feltételei és a vásárlók visszajelzései alapján hatékonyan ügyfél és vásárlóbarát rendszerben működik.

6. Polgári védelem

Megkeresésre folyamatos az adatszolgáltatás a Pest Megyei Katasztrófavédelmi Igazgatóság Ceglédi Katasztrófavédelmi Kirendeltsége részére. Rendszeres feladat a veszély-elhárítási tervek felülvizsgálata, beosztó határozatok felülvizsgálata. Téli időjárásra (hóakadályok) felkészülés, technikai eszközök és a kezelőszemélyzet beosztása. 
7. Egészségügy
· Tüdőszűrés

A településen a 2016-os évben március 18-tól április 1-ig tartott a tüdőszűrés. A tüdőszűrésen résztvevő adminisztratív személyzet beválogatása, koordinálása, továbbá a közterületeken kihelyezendő plakátok elhelyezése a hivatal feladata volt. 

A szűrés Pest megye területén a Pest megyei ÁNTSZ vezetője által hozott határozat alapján nem kötelező, ezért külön értesítést a lakosság nem kapott. A szűrésen 1.586 fő jelent meg.
8. Humánerőforrás-gazdálkodás
A személyzeti és munkaügyi feladatokat 1 fő köztisztviselő végzi, aki munkaköre mellett az anyakönyvvezetői munkakör helyettesítését is végzi, illetve az anyakönyvvezető jogviszonyának megszűnése miatt januárban egész hónapban ellátta az anyakönyvi feladatokat is, februárban pedig az új anyakönyvvezető munkáját igyekezett segíteni. 

Ezen többletfeladatok, illetőleg a közfoglalkoztatottak nagy létszáma, de főként a körükben tapasztalható kiugróan nagyszámú munkaügyi feladat (betegállomány, folyamatos ki- és beléptetés, balesetek stb.) miatt év közben további fél státuszt kellett beállítani erre a feladatra, mivel 1 fővel nem volt már ellátható. A nehézségek ellenére a kollégák pontos és naprakész munkáját dicséri, hogy a kapott munkaügyi ellenőrzés – több más önkormányzattal ellentétben – nem állapított meg említésre méltó hibát a munkaügyi papírok vizsgálata során. 
A Polgármesteri Hivatal a következő - összesen: 79 fő - létszámokra végez személyzeti és munkaügyi ügyintézést (személyzeti és munkaügyi feladatok ellátása, személyi anyagok kezelése) az önkormányzatnál és intézményeinél:
· Polgármesteri Hivatal (24 fő állományi létszám – 1 fő tartósan távollévő)

· polgármester, alpolgármester (2 fő)
· Védőnői Szolgálat (3 fő)
· Mezei Őrszolgálat (2 fő)

· Piacfelügyelők (2 fő)

· Dr. Gáspár István HSZK (9 fő – 1 fő tartósan távollévő)
· Wass Albert Művelődési Központ és Könyvtár (4 fő)

· Központi Konyha (13 fő)

· Gólyahír Bölcsőde (19 fő - 3 fő tartósan távollévő)
A Polgármesteri Hivatal további feladatai a humánerőforrás-gazdálkodás területén:

· önkormányzati képviselők és bizottsági tagok tiszteletdíjának számfejtése (12 fő),
· Sülysápi Roma Nemzetiségi Önkormányzat képviselői tiszteletdíjainak számfejtése (3 fő),
· közfoglalkoztatásban résztvevőkhöz kapcsolódó személyzeti és munkaügyi feladatok ellátása (2016. évben közfoglalkoztatásba bevont személyek száma 188 fő volt),
· nyári diákmunkával kapcsolatos munkaügyi feladatok ellátása (17 fő), 
· közösségi munkavégzés és szakmai gyakorlaton résztvevő diákokkal kapcsolatos munkaügyi feladatok ellátása (6 fő).

Rendszeresen jelentkező határidőhöz kötött feladatok:

· átsorolások, soros előrelépések, minimálbér és garantált bérminimum miatti változások átvezetése,
· év eleji statisztikai feladatok (bér- és létszámkimutatások),
· bértervezéshez adatszolgáltatás,
· adózással kapcsolatos feladatok (igazolások kiadása, dolgozói nyilatkozatok, családi kedvezmények, bérkompenzáció),
· köztisztviselői továbbképzési terv készítése,
· szabadságolási ütemterv készítése (köztisztviselők),
· nem rendszeres kifizetések számfejtése (tiszteletdíjak, megbízási díjak, cafetéria, utazási költségtérítés, gépjárműhasználat, illetményelőleg, letiltás stb.),
· távollétjelentés (fizetett szabadság, tanulmányi szabadság, betegszabadság, táppénz, terhességi gyermekágyi segély, GYED, GYES),
· változó bérek jelentése (helyettesítés),
· munkavédelem (dolgozók oktatásának, orvosi alkalmassági vizsgálatának szervezése).
2016. évben a Polgármesteri Hivatal által lebonyolított álláspályázatok:

- Polgármesteri Hivatal adóügyi ügyintéző,
- Polgármesteri Hivatal adó- és pénzügyi irodavezető,
- Polgármesteri Hivatal könyvelő,
- Polgármesteri Hivatal közterület-felügyelő,
- Polgármesteri Hivatal hatósági irodavezető,
- Sülysáp Város Önkormányzata védőnő,
- Központi Konyha konyhai kisegítő.
Az idei évben a Polgármesteri Hivatal állományából 2 fő köztisztviselő kérte a nőkre vonatkozó kedvezményes, 40 éves szolgálati idő miatti nyugdíjazását. Ezzel kapcsolatosan elláttuk az előkészítő feladatokat, a szolgálati idő megállapítását követően a nyugdíjazási kérelem előkészítését, valamint a jogviszonyok megszüntetése.

A munkaügyi és személyzeti munkában 2016-ben jelentkező egyéb feladatok:
· ASP program alkalmazása
A személyzeti és munkaügyi munkasorán keletkezett kimenő iratokat az önkormányzati iktató rendszerben az ügyintéző iktatja. Az iktatás a Magyar Államkincstár felé továbbítandó alkalmazási és megszüntetési iratokat, távollét jelentéseket, nem rendszeres kifizetéseket foglalja magába.

· Szociális ágazati pótlék bevezetése kapcsán felmerülő többletfeladatok

2014. január 1-től a szociális ágazatban bevezetésre került a szociális ágazati pótlék. A szociális ágazati pótlékot negyedévente intézményenként előre kell igényelni, majd a következő negyedévben kell igényelni a ténylegesen kifizetett ágazati pótlék összegét és annak közterheit. 

2015. július 1-től a szociális kiegészítő pótlék is bevezetésre került. Magát az igénylést az Adó- és Pénzügyi Iroda végzi, de az igényléshez szükséges adatokat a humánerőforrás ügyintéző szolgáltatja.
· Diákmunka

Az előző évekhez hasonlóan az idén is foglalkoztattunk elsősorban a Polgármesteri Hivatalban nyári diákmunkásokat július és augusztus hónapban, összesen 17 főt. Feladatuk a Polgármesteri Hivatal által Sülysáp város közigazgatási területén végzett címvizsgálattal, építményadóval kapcsolatos építményellenőrzés, ebösszeírás, valamint városfejlesztéssel kapcsolatos kérdőívezés, és ezek  feldolgozása volt.

· Szakmai gyakorlat, közösségi munkavégzés

A kötelező szakmai gyakorlatot 4 fő, középiskolai közösségi szolgálatot 2 fő teljesített a Polgármesteri Hivatalnál.

· VEKOP Ifjúsági garancia program 
A program keretében a Polgármesteri Hivatalban és a Gólyahír Bölcsődében 1-1 fő foglalkoztatására került sor a fiatalok foglalkoztatásának növelése érdekében.

· Közfoglalkoztatás

A közfoglalkoztatás az idei évben is folyamatos annak érdekében, hogy lehetőleg minden arra rászoruló meg tudja szerezni a 30 napos munkavégzés után járó ellátási jogosultságot.

A közfoglalkoztatásba bevont személyek száma idén 188 fő volt, 2016 novemberéig 6 foglalkoztatási program fut párhuzamosan, melyek keretében 96 fő dolgozik az önkormányzat intézményeiben, elsősorban a TÁVÜSZ Kft.-nél. 
A közfoglalkoztatási programok a következők:
Téli közfoglalkoztatás:


2015. 12.01 – 2016.02.28
20 fő

A hosszú távú közfoglalkoztatási program 93 fő foglalkoztatását biztosítja. A foglalkoztatási időtartamok alatt a folyamatosan cserélődő állományi létszám miatt 100 főt alkalmaztunk:

2016.03.01 – 2015.06.30
21 fő


2016.07.01 – 2016.10.31
21 fő


2016.11.01 – 2017.02.25
21 fő


2016.12.01 – 2017.02.28
10 fő

2015. óta futó START mintaprogramok:

2016.03.01 – 2017.02.28
15 fő 
belterületi utak karbantartása


2016.03.01 – 2017.02.28
15 fő
illegális hulladéklerakó helyek felszámolása


2016.03.01 – 2017.02.28
15 fő
belterületi vízrendezés

A három mintaprogram állandó állományi létszáma 45 fő, a programok során 62 fő foglalkoztatására került sor.

2016-ban két új programelemmel bővült a START programok köre: A mezőgazdasági mintaprogram célja Sülysáp Város Önkormányzata tulajdonában álló erdőterületek gondozása és új erdősítések létesítése. Az Önkormányzati útőr közfoglalkoztatási mintaprogram a külterületeken (Besnyői dűlő, Haleszi dűlő, Laky dűlő, Kistelek és Jakabszállás, Sándorszállás tanyákon) a közutak karbantartásával kapcsolatos feladatokat foglalja magába:

2016.03.01 – 2016.11.30
15 fő mezőgazdasági mintaprogram


2016.03.01 – 2016.11.30
  5 fő útőr mintaprogram

E két mintaprogram állandó állományi létszáma 15 fő, a programok során 26 fő foglalkoztatására került sor.

A közfoglalkoztatottak létszáma folyamatosan emelkedik, ami növeli az adminisztrációs feladatokat (közfoglalkoztatási kérelmek, közvetítő lapok kitöltése, orvosi beutalók megírása, elszámolások, utazási igazolványok érvényességének hosszabbítása, napi létszámjelentés, ellenőrzések, munkavédelmi oktatáson résztvevők és orvosi alkalmassági vizsgálatok időpontjának nyomon követése stb.). 

· KIRA illetményszámfejtő rendszer

2015 novemberében a Magyar Államkincstár bevezette a KIRA illetmény-számfejtési rendszert. Sajnos az alkalmazás során még mindig rengeteg probléma merül fel. Bizonyos programrészek, lekérdezések, melyek a pénzügyi beszámolók elkészítését elősegítenék még mindig nem működnek.

9. Iratkezelés

Az összes iktatott ügyirat 2016. november 25-ig 24838 db volt, 6811 főszámon és 18027 alszámon, ami egy ügyintézőre vetítve mintegy 310 főszámot és további 819 alszámot jelent 11 hónapra.
Az ASP-rendszer bevezetésével az iktatás sajnos bonyolultabb lett, több időt vesz igénybe, mint ezt megelőzően, az irattárazásnál is jelentősen több az időráfordítás.

További – igen jelentős - többletfeladat, hogy a számlákat is érkeztetni kell, mivel az új pénzügyi rendszer az iratkezelő rendszerből veszi át ezeket. 2016. évben eddig 4376 db számla érkeztetése történt meg a rendszerben.

Ebben a programban az ügyintézőknek sok feladatuk van, mivel az általuk írt leveleket, határozatokat, végzéseket stb. saját maguknak kell iktatniuk. Sajnos ehhez képest az új vagy visszatérő kollégák jogosultságának intézése elég nehézkes és hosszadalmas, több hónapot is igénybe vesz, ami mindenkinek nehézséget okoz, és aggályos felelősségi szempontból is.
III. HATÓSÁGI IRODA
Az ASP rendszer bevezetése több szinten kihatott a Hatósági Iroda működésére is. Elsődlegesen az iratkezelési szakrendszert kell megemlíteni, aminek nem túl pozitív hozadéka, hogy az ún. kimenő levelek jelentős részét már nem az iratkezelési ügyintéző iktatja, hanem minden ügyintéző saját maga vezeti fel a rendszerbe. Ez jelentős időt vesz el a tényleges ügyintézéstől, amit már így is csak feszített munkatempóban tudtunk csak végrehajtani a meglevő létszámmal. Elmondható tehát, hogy sajnos ezen a területen az elektronizálással inkább nőttel az adminisztrációs terhek, ami sem az ügyfeleknek, sem pedig az ügyintézőknek nem válik a javára.
1. Birtokvédelem
A 2015-ös évben a birtokvédelmi ügyek száma 17 db volt, melyhez képest a 2016. évben eddig 5 db birtokvédelmi kérelmet nyújtottak be. 

A lefolytatott eljárások során 1 db kérelemnek helyt adó, 2 db elutasító határozat született, 2 ügy pedig jelenleg is folyamatban van. 

Jelentős azon ügyfelek száma, akik érdeklődés, tájékoztatás céljából keresik fel hatóságunkat, sokszor konkrét személyek megnevezése nélkül. A birtokvédelmi eljárás – egy 2015. évi jogszabályváltozás következtében - már nem hatósági eljárás, abban a jegyző a Ptk. és a vonatkozó kormányrendelet szerint jár el. Az ügyek az új szabályozásnak köszönhetően gyorsabban lefolytathatóak, mert egyrészt 15 napra csökkent az ügyintézési határidő, másrészt a bizonyítás az eljárást kezdeményező ügyfelet terheli, a jegyző eljárása ezzel párhuzamosan egyszerűsödött.
2. Állattartás
Állattartási ügyben 2015-ban 13 esetben kezdeményezték eljárás megindítását hatóságunknál, ez a szám 2016-ban ismét 13 volt. Ezek közül 1 ügyben került sor az eljárás megszüntetésére, 5 ügyben pedig kötelezést alkalmaztunk. 2 esetben került sor az ügy áttételére, 5 esetben pedig a bejelentés megalapozatlanságáról győződtünk meg.

A méhtartást 21 személy jelentette be településünkön. Sajnos az idei évben is fordultak elő méhbetegségek, amely miatt jelenleg is méhegészségügyi zárlat van elrendelve Sülysápon és a környező településeken.

A fenti eseteken túl 31 esetben történt bejelentés kóbor kutyákkal kapcsolatosan, melynek nyomán 50 kutya befogása iránt intézkedtünk.
3. Szabályszegések
Szabályszegésekkel – a közösségi együttélés alapvető szabályait megsértő magatartásokkal - kapcsolatosan a 2015. évi 8 eljáráshoz képest 2016-ban 11 esetben indult eljárás. Az eljárások túlnyomó többségét a gyomirtási kötelezettség vagy az égetési szabályok megszegése adta. 5 esetben elmarasztalásra került sor, 3 esetben az eljárás megszüntetésre, 1 esetben áttételre került az ügy, 2 ügy pedig jelenleg is folyamatban van.
4. Talált tárgy
A településen a szabadban vagy a Tesco áruházban elhagyott személyes tárgyakat gyakran a Hivatalunkhoz hozzák be. Míg 2015-ben 2 esetben adtak le hivatalunkban talált tárgyakat, addig 2016-ben ez 4 esetben fordult elő. Amennyiben a megtalált tárgy tulajdonosának kiléte megállapítható, úgy nevezett személy felkutatása után a talált tárgyakat a részére átadjuk, amennyiben nem állapítható meg a tulajdonos kiléte, a talált tárgy további sorsáról a jogszabályok szerint intézkedünk.

5. Termőföld adásvétel, haszonbérlet kifüggesztése
2014. március 1-jét követően szigorodtak a termőföldek eladásának és haszonbérletének szabályai. Ezt követően 2015-ben összesen 73 db szerződés került benyújtásra (58 db adásvételi, 15 db haszonbérleti) kihirdetés céljából. Ez a szám 2016-ban enyhén csökkent: 65 db szerződés került benyújtásra (40 db adásvételi, 25 db haszonbérleti). 3 esetben került sor a kérelem elutasítására, mert annak benyújtása elkésett.

6. Társasházak törvényességi felügyelete

A jegyző 2015. évben feladatköréül kapta a társasházak működésének törvényességi felügyeletét. Sajnálatos módon a jogszabály kizárási okként jelöli meg a jegyzővel szemben, ha az önkormányzat tulajdonnal rendelkezik a társasházban. Így – bár Sülysápon csak elvétve akadnak társasházak – Hivatalunk rendszeres ügyintézője a nagykátai társasházi ügyeknek. E feladatkörben hatóságunkat 3 esetben jelölte ki a Pest Megyei Kormányhivatal. Az eljárások közül 2016-ban 1 kérelem elutasításra, 1 ügy megszüntetésre került, 1 ügy pedig jelenleg is folyamatban van.
7. Anyakönyvi ügyek

Az anyakönyvi ügyek intézésében jelentős nehézség volt idén, hogy a több éve a területen dolgozó kolléga 2015. december 31-ével elhagyta a hivatalunkat. Elmondhatjuk, hogy a pénzügyi jellegű munkakörök után az anyakönyvvezető az egyik leg szakember-hiányosabb terület az önkormányzatoknál. Nekünk szerencsére sikerült olyan kollégát találni, akinek megvolt az anyakönyvvezetői szakvizsgája, azonban csak februártól tudott munkába állni, és sajnos már több éve nem látott el ilyen feladatokat, ezért kezdetben ő maga és a helyettese is csak rengeteg pluszmunkával tudta fenntartani a gördülékeny ügyintézést.

A szakmai feladatokat illetően továbbra is igen fontos momentum e téren, hogy 2014. július 1-jétől bevezetésre került az elektronikus anyakönyvi nyilvántartási rendszer, amivel megszűnt a papír alapú anyakönyvek vezetése, az anyakönyvvezetők az új anyakönyvi események adatait már csak oda rögzítik be. Ezzel párhuzamosan kell az elmúlt 120 év anyakönyvi eseményeivel feltölteni az elektronikus nyilvántartást, az ügyfelek és más helységek anyakönyvvezetői kéréseinek megfelelően. 

Születési esemény papír anyakönyvből történő felvitele 2015-ben 102, 2016-ban 86 volt, ezt a számot növeli a telefonon történő anyakönyvvezetői megkeresés az azonnali rögzítéseket illetően, ezek nem kerülnek iktatásra. Utólagos bejegyzés 2015-ben 20 esetben történt, 2016-tól már megszűnt az utólagos bejegyzés felvitele.

Helyben születés 2016-ban nem volt.

Házasságkötési esemény papír anyakönyvből történő felvitele 2015-ben 74, 2016-ban 65 volt, ezt a számot szintén növelik a telefonon érkezett rögzítési kérelmek. Utólagos bejegyzés 2015-ben 50 esetben történt, 2016-tól megszűnt az utólagos bejegyzés.

A házasságkötések számát illetően kiugró év volt a 2015-ös, 2016-ban újra 30 alá csökkent a szám: 2012-ben mindössze 13 pár, 2013-ban 23 pár, 2014-ben 25 pár, 2015-ben 36 pár, 2016-ban 28 pár kötött házasságot városunkban (ebből 1 alkalommal a férj ausztrál állampolgár volt, tolmáccsal történt a házasságkötés).

A bíróságtól 2015-ben 21 házaspár válásáról érkezett értesítés, 2016-ban a válások száma 18 volt.

A helyben anyakönyvezett halálesetek száma 2015-ben 126 fő volt, 2016-ban eddig 107 haláleset anyakönyvezésére került sor. Az azonnali anyakönyvezést nehezíti, hogy a haláleset anyakönyvezése előtt a születés, illetve a házasságkötés helyével egyeztetni kell a rendszerbe bejegyzésre kerülő adatokat, mivel a hozzátartozók legtöbb esetben nem hozzák a szükséges iratokat. A halálesetek anyakönyvezése miatti adategyeztetés tapasztalata, hogy a központi személyiadat- és lakcímnyilvántartás adatai legtöbb esetben nem egyeznek meg az anyakönyvi adatokkal, így szükséges ezek javítása is, és csak ezt követheti a tényleges anyakönyvezés.

Házassági névviselési forma megváltoztatását 2016-ban 15 fő kérte, 2015-ben 11 volt ez a szám. A legtöbb kérelmező válás után vette vissza születési nevét, de előfordult névviselési forma módosítása házasság fennállása alatt is. Születési családi vagy utónév változtatást 2015-ös évben 2 gyermek és 2 felnőtt vonatkozásában kérték, 2016-ban 1 gyermek utónevét változtatták meg a szülei (elhagyták a 2. utónevet), valamint 1 felnőtt változtatta meg születési nevét és 1 felnőtt az utónevét. A névváltoztatások elbírálása a Bevándorlási és Állampolgársági Hivatal Anyakönyvi Osztályán történik, hivatalunk csak felterjeszti a kérelmeket.

Születési, házassági, halotti anyakönyvi kivonat kiállítását (családi állapot igazolásához, nyugdíj vagy árvajáradék ügyben, személyazonosító igazolvány kéréséhez, gondnokolt halála esetén, gyermek születésének anyakönyvezéséhez, ill. elvesztés miatti pótlásra) 2015-ben 95, 2016-ban 103 alkalommal kérték. A kivonatokat 2014. július 1-jétől nem csak az esemény helye szerinti anyakönyvvezető tudja kiadni, hanem bármelyik anyakönyvvezető.  Ha a kért anyakönyvi esemény még nem szerepel az elektronikus anyakönyvi rendszerben, az illetékes anyakönyvvezető megkeresése után, általában egy héten belül ki tudjuk adni az új kivonatot, így az ügyfélnek nem kell elutazni az esemény helye szerint illetékes hivatalba.
Hazai anyakönyvezést a külföldön történt anyakönyvi eseményéről (születés, házasságkötés, válás, haláleset) 2015-ben 5 fő, 2016-ban pedig 4 fő kért. Az elektronikus anyakönyvezés bevezetésével a nyilvántartásban rögzített adatokat a Hazai Anyakönyvi Osztály azonnal látja, így az esemény anyakönyvezésének időtartama jelentősen csökkent, és az esetleges további ügyintézés is egyszerűbbé vált.

Állampolgársági esküt városunkban ez évben 4 fő tett.

A házasságon kívül született gyermek családi jogállásának rendezése iránt 2015-ben 28 kérelmet terjesztettek elő. 2016-ban 29 születendő gyermekre és 6 megszületett kiskorú gyermekre tett elismerő nyilatkozatot az apa.
8. Népesség-nyilvántartási ügyek
Népesség-nyilvántartási ügyekben lakcímváltozást 2013-ban 430 személy esetében jelentettek be, 2014-ben 490, 2015-ben 571, 2016-ban pedig már 650 ilyen ügy volt, tehát három év alatt másfélszeresére nőtt ezen ügyek száma, minden munkanapra önmagában 3 ilyen eljárás jutott már idén. (Ezt azért tartottam fontosnak megjegyezni, mivel a korábbi kolléga a jelentős munkateher miatt távozott 2015 végén.) Elveszett „lakcímet igazoló hatósági igazolvány” pótlását 2015-ben 8 fő, 2016-ban 4 fő kérte. 

Folyamatos az érdeklődés a polgárok személyi adat- és lakcímnyilvántartásban tárolt saját adatokról, lakásába bejelentett személyekről. A lakóhely érvénytelenítés lehetőségével (lakcím fiktiválás) továbbra is sokan élnek, 2015-ben 37 fő, 2016-ban 35 fő lakcímének rendezését kérték. 
Adatszolgáltatási kérelem 2015-ben 108 fő esetében volt, 2016-ban hivatali kérelem (adóhatóságnak, bíróságnak) 104 fő, hagyatéki ügyben 68 fő, egyéb ügyben 34 fő vonatkozásában érkezett, nagy része a helyi eljárások lefolytatásához kapcsolódott. 2014-től egyedi adatszolgáltatás a járási hivataloktól kérhető.

A személyes megjelenésében egészségügyi okból akadályozott személy általi, állandó személyazonosító igazolvány kiadására irányuló kérelem hivatalunkban is kérhető. Ezzel a lehetőséggel 2015-ben 1 fő, 2016-ban 2 fő esetében éltek.
9. Központi Címregiszter létrehozása (KCR)

Az egységes címkezelés biztosítására központi címregisztert kell létrehozni.  Ennek keretében a jegyzőnek címellenőrzést kell elvégezni, melynek ki kell terjedni a címek teljes körűségének, pontosságának, valóságtartalmának az ellenőrzésére.  2015-ben ezen feladatok végrehajtása megkezdődött és 2016-ban folytatódott immár szervezett koordinált rendszerben. A felülvizsgálat településünk minden belterületi, illetve beépített ingatlanát kell, hogy érintse, melynek során a természetbeni állapot helyszíni szemlével történő vizsgálata után a lakcímek ingatlan-nyilvántartási adatok összehasonlításával megtörténik a helyesbített címek megállapítása szükség szerint határozati formában. Az anyakönyvvezető pedig az elektronikus rendszerben számos eddig nem rögzített adat kíséretében rögzíti azt. 

Sajnos erre sem anyagi, sem pedig humánerőforrással nem rendelkezünk továbbra sem, bár – mint ismeretes - ez év második felében átfogó lakossági felmérést végeztünk, melynek adatai jelentősen elősegítik a lakcímek rendezését. Azonban például a népszavazás kapcsán több hónapig nem volt végezhető a lakcímek felülvizsgálata, de egyelőre nincs még hír arról, hogy emiatt a 2016. december 31-ei határidőt meghosszabbítanák. E feladat tehát az alapfeladatain túl terheli hivatalunkat, mégpedig igen nagy mértékben, hiszen igen aprólékos, mondhatni sziszifuszi munkát igényel, így határidőre biztosan nem lesz befejezhető.

10. Hagyatéki ügyek
A hagyatéki eljárások száma 2015-ben 166 volt, ebből 22 volt póthagyatéki eljárási kérelem. 2016-ban 173 hagyatéki eljárás lefolytatására került sor, a póthagyatéki ügyek száma 10. Egyre több újabb típusú hagyatéki elem jelenik meg a leltárfelvételek során, növelve annak bonyolultságát és időigényességét (pl. jelzálogjog, önkéntes nyugdíjpénztári befizetés, praxisjog, Fundamenta LTP, állampapírok, kiskorú és cselekvőképtelen örökösök, Magyar Állami tulajdon stb.) A póthagyatéki ügyintézésben sok esetben nehézséget jelent a hozzátartozók, várható örökösök felkutatása, azonosítása. 
Az elektronikus iratkezelés (ASP) bevezetésével az adminisztrációs feladatok tovább növekedtek. A nagymennyiségű alszám iktatása tovább növeli az egy-egy ügy befejezéséhez szükséges időt.
11. Telepengedélyezés

A telepengedélyezési eljárások száma 16 darab volt. 2016-ban a telepengedélyezéssel kapcsolatos szokásos (bejelentés köteles, telepengedély köteles ipari tevékenység, bejelentése, változása, megszűnése, hatósági nyilvántartás, telepek ellenőrzése) ügyeken kívül több esetben érkezett ipari tevékenységgel kapcsolatos lakossági bejelentés, melyek kivizsgálása során a megfelelő intézkedések megtörténtek. 2016-ban különböző cégek 6 alkalommal nyújtottak be olyan ipari tevékenység engedélyezésére vonatkozó kérelmet, mely már a 31-es főút melletti iparterületet is érintette. 

12. Építésügy – Építésügyi Szolgáltató Pont

Az Építésügyi Szolgáltató Pont és egyéb építésügyi feladatok tekintetében az ügyek száma az idei évben 32 volt. 
Az építésügyi pontot az ügyfelek egyrészről az engedély kérelmek beadásával kapcsolatosan - mely esetekben nem csak Sülysápról, hanem a környező településekről is érkeznek ügyfelek -, másrészről információszolgáltatás végett keresik fel. 2016 júliusától a 300 m2-nél kisebb önálló lakóépületek építésére az egyszerű bejelentést az elektronikus építési napló alkalmazásban kell már megtenni, melyben szolgáltató pontunk már kizárólag csak szakmai segítséget tud nyújtani az ügyfeleknek, miután a terveket csak az építtető, vagy meghatalmazottja töltheti fel közvetlenül az e-napló szolgáltatás felületén. 

2016-ban jogszabály alapján lehetősége volt a zártkertben ingatlannal rendelkező tulajdonosoknak a földrészletek művelés alól történő kivonására, mégpedig ingyenesen, ami ugyan a földhivatalhoz köthető eljárás, azonban számos ingatlantulajdonos hivatalunktól kért tájékoztatást az eljárásról, melyhez tájékoztató anyagot és nyomtatvány is biztosítottunk az ügyfeleknek. A Földhivataltól 102 esetben kaptunk tájékoztatást a zártkerti művelés alóli kivonás, és ingatlan-nyilvántartási változások bejelentéséről.

Szakhatósági állásfoglalás kiadására irányuló ügyek száma az idei évben 26 volt, ez 70 %-os növekedés a tavalyi 15-höz képest. A kiadott szakhatósági állásfoglalások döntő többsége településrendezéssel, telekalakítással és környezet-természetvédelmi ügyekkel kapcsolatos.

Hatósági Bizonyítványok kiadása tekintetében az ügyek száma az idei évben 32 volt, ez 20 %-os csökkenés a tavalyi 39-hez képest. Hatósági bizonyítványt állítunk ki a 3,5 tonnát meghaladó gépjárművek okmányirodai átírásához. 2016-ben számos esetben került sor a tulajdoni lapon szereplő cím és természetbeni cím eltérések igazolására is. 

13. Környezetvédelmi ügyek

A környezetvédelmi ügyek száma az idei évben 16 volt, mely megegyezik a tavalyi ügyszámmal. Ebben a kategóriában találhatóak a vízjogi engedélyek, szabálytalan hulladék elhelyezési és zajkibocsátási határérték megállapítása tárgyában indított ügyek. 2016-ban a tavalyi évhez hasonlóan sok volt a magánterületeken szabálytalanul lerakott-elhagyott hulladék, melyekkel kapcsolatosan hatóságunk vizsgálatot folytat, majd intézkedik. A közterületeken elhagyott hulladék vonatkozásában tett bejelentéseket a TÁVÜSZ Kft.-vel együttműködve hatékonyan kezeljük.

2016-ban megjelent jogszabály alapján a 2016. június 4-e előtt épület talajvíz kutakra fennmaradási engedélyt kell kérni, ami 2018. december végéig bírság nélkül kérelmezhető. A jogszabály megjelenése óta már lefolytatott hivatalunk ilyen típusú eljárást. 2017-ben az ilyenfajta ügyek száma várhatóan emelkedik, miután városunkban szinte minden második háznál van kút.

14. Kereskedelmi tevékenység

Az ügyek száma a múlt évihez hasonlóan alakult: 2015-ben 51, 2016-ban 53 kérelem keletkezett kereskedelmi ügyekben. 2015. évben 16, 2016-ban 15 új üzletre kértek működési engedélyt, üzletmegszűnés 2015. évben 10 volt, 2016. évben eddig 16. A kereskedők folyamatosan kérik a termékkörbővítést, a nyitva tartási idő változtatását, illetve az adataikban történt változás nyilvántartásba vételét.

A KSH felé a működési engedélyekről, illetve a szálláshelyekről évente 6 alkalommal adunk jelentést.

A NAV általi megkeresésre 10 esetben adtunk adatszolgáltatást a kereskedelmi tevékenységet folytatókról. 

Mozgóboltról, illetve üzleten kívül folytatott kereskedelmi tevékenységről 2016-ban 17 engedély érkezett az ország különböző pontjairól, amit nyilvántartásba vettünk.
Hatósági ellenőrzést az éves ütemterv alapján a nyilvántartásban szereplő üzleteknél és vendéglátóegységeknél rendszeresen folytatunk. Illetve közérdekű bejelentés alapján többszöri éjszakai ellenőrzést is tartottunk a Fő utcán lévő vendéglátóegységnél hangos zeneszolgáltatás, illetve nyitvatartási idő be nem tartása miatt. A vendéglátóegység végül 2016 márciusában megszűnt. 
A vendéglátóegységek vonatkozásában elmondható, hogy inkább a hozzájuk kapcsolódó közterületi zavaró magatartások: az érkező és távozó vendégek által keltett zajok, közterületi vizelés, szemetelés jelentenek problémát. 
Az üzletek ellenőrzése kapcsán pedig elmondható, hogy a kereskedők együttműködést tanúsítanak hatóságunkkal, bejelentési kötelezettségeiket betartják, az ellenőrzések során tapasztalt hiányosságokat pótolják, súlyosan jogsértő magatartás nem volt tapasztalható.

2015-ben került bevezetésre az ASP nyilvántartási program a működési engedély nyilvántartásánál is, amit folyamatosan naprakészen vezetni kell a kiadott működési engedélyről, megszűnt üzletekről, adatmódosításokról.

A kereskedelmi tevékenységek végzésének feltételeiről szóló 210/2009. (IX. 29.) Korm. rendelet 2016. január 1-jén hatályba lépett módosítása alapján a bejelentéshez kötött kereskedelmi tevékenységekről, valamint a működési engedéllyel rendelkező üzletekről vezetett nyilvántartásba történő bejegyzéssel egyidejűleg az adatokat elektronikus úton meg kell küldeni a Zala Megyei Kormányhivatal részére is. Az országos kereskedelmi nyilvántartás vezetéséhez szükséges adatokat első körben 2016. február 27-ig megküldtük, azóta azt folyamatosan naprakészen vezetjük a kiadott engedélyek, megszűnés, adatmódosítás tekintetében.   
15. Növényvédelem

A köztisztaság fenntartásáról, valamint a zöldterület- és parkfenntartásról szóló rendeletünk értelmében az ingatlantulajdonos kötelezettsége az ingatlan tisztán tartása és gyommentesítése, kaszálása, ingatlana előtti, melletti járdaszakasz tisztán tartása. 2016-ban 47 esetben küldtünk felhívást ingatlan gyommentesítésére, ez 2015-ben csak 37 esetben fordult elő. Több esetben végigjártuk a települést utcánként, és a gondozatlan ingatlanoknál személyesen megbeszéltük a tulajdonosokkal az ingatlan, illetve a közterület rendbetételével kapcsolatos feladatokat. 

Parlagfűvel kapcsolatos bejárást a Nagykátai Földhivatal kettő alkalommal végzett a településen. 

Növényekkel, fakivágással, ültetéssel, karbantartási munkálatokkal kapcsolatos kérelem 12 db érkezett. Fakarbantartási munkálatok elvégzésére 1 esetben adtunk ki kötelezést.

16. Közterület-használat

Közterület használati engedély ügyében 2015. évben 12 esetben, 2016. évben eddig 15 esetben keresték meg hatóságunkat. Ezek építőanyag-elhelyezés, alkalmi árusítás, mozgó árusítás, gépjárműtárolás, hirdetőtábla-kihelyezés, fenyőfa-árusítás céljából, illetve mutatványos és vidámparki szolgáltatásra vonatkozóan kiadott engedélyek voltak. 

17. Adó- és értékbizonyítvány

2016-ban 114 db adó- és értékbizonyítvány került kiadásra. Az adó- és értékbizonyítvány kiállítása külön jogszabályban meghatározott eljárás, amely a hagyatéki eljáráshoz, gyámhatósági ügyekhez, bírósági végrehajtói, munkáltatói kölcsön igényléshez, illetve NAV végrehajtási ügyekhez kapcsolódik.

18. Szociális és gyámügyi igazgatás

2016. évben a szociális és gyámügyi területen főszámmal 902 ügy került iktatásra, ami kb. ugyanennyi kérelmet jelent (ehhez további 2332 darab alszám kapcsolódott). Ezt az iratmennyiséget 1,5 státusz dolgozza fel, ami nem csak a döntések előkészítését, hanem azoknak az országos nyilvántartási rendszerekben való átvezetését, illetőleg a kifizetések megszervezését is magába foglalja több más feladat mellett. 

2016. volt az első év, amikor az állam teljes mértékben „kivonult” az önkormányzati szintű szociális segélyezésből, és már csak a települési támogatás szolgált a krízishelyzetek kezelésére. Elmondható, hogy a rendeletünk jól vizsgázott, hiszen a rászorulók megfelelő módon ellátásra kerültek, emellett takarékos is volt a terület pénzügyi kezelése.

Rendszeres támogatási formák: települési lakásfenntartási támogatás, települési létfenntartási támogatás; eseti támogatási formák: települési krízistámogatás, települési temetési kölcsön. 
Rendszeres ellátás akkor állapítható meg, ha azt a kérelem benyújtásától számított egy éven belül készült környezettanulmány is alátámasztja, valamint a kérelmező lakóhelye és lakókörnyezete gondozott, ezért minden beadott kérelem esetén környezettanulmány is készül. 

· Települési létfenntartási támogatás
44 család, illetve egyedülálló személy részesül 12 hónapon keresztül ebben a támogatási formában, akiknek olyan alacsony az állandó jövedelme, hogy folyamatos segítségre szorulnak. Közülük 8 kérelmező újraigénylő. Itt jelentős a növekedés a 2015. évben ellátott 22 támogatotthoz képest. Erre a célra havi átlagban kb. 250 ezer forint kerül kifizetésre, ez évben eddig összesen 2.500 ezer forint.

· Települési lakásfenntartási támogatás

Ezen a címen ebben az évben 10.226 ezer forint átutalása történt meg a közüzemi szolgáltatók felé, ami nagyjából 125-130 családot érint. 

A közüzemi szolgáltatók felé védendő fogyasztói státuszt - a különféle szociális ellátásokban részesülő fogyasztók kb. 10-15%-ának igazoltunk. Az előző évekhez képest folyamatosan nő a kiadott igazolások száma. Ennek oka, hogy több más előny között csak a védendő fogyasztók tudják igénybe venni a részletfizetést, vagy az előrefizető mérőórák felszerelését, ami kevésbé kényelmes, de elejét veszi az eladósodásnak. 

· Települési krízistámogatás

Krízishelyzet miatt (betegség, haláleset, elemi kár, válsághelyzet, iskoláztatás, gyógyszerszükséglet stb.) 235 család részesült egyszeri pénzbeli ellátásban összesen 1.401 ezer forint értékben. 

A krízistámogatás egyik formája a természetben nyújtott tűzifa-támogatás. Ebben az évben 95 család kapott 5-5 q tűzifát háztartásonként 13.500,- Ft, összesen 1.279 ezer forint értékben.  2016. évben 3 fő részére temetési krízistámogatást állapítottunk meg alkalmanként 15 ezer forint összegben. Egy alkalommal az eljárást megszüntettük, mert az ügyfél visszavonta kérelmét. 

1 millió forint értékben karácsonyi csomag kerül kiosztásra a rászorulóknak, a tavalyi évben erre a célra ugyanekkora összeg került felhasználásra. 

· Települési temetési kölcsön

Az a közeli hozzátartozó halála miatt nehéz élethelyzetbe került személy kérelmezheti, aki időszakosan létfenntartási gonddal küzd. A temetési költségek rendezésére az önkormányzat visszatérítendő kamatmentes kölcsönt biztosít. A kölcsön összege a legolcsóbb temetés költségét fedezi, melyet az önkormányzat közvetlenül a temetkezési szolgáltatónak fizet ki.

2016. évben 3 fő részére állapítottunk meg temetési kölcsönt összesen 300 ezer forint összegben, melynek kifizetése megtörtént, a tavalyi évben 5 esetben került sor ilyen ellátás megállapítására. 

Köztemetésre 2016-ben 1 esetben került sor.

A rendszeres gyermekvédelmi támogatást igénylők száma az előző évekhez képest csökkenést mutat; 2016 évben 140 kérelem érkezett a 2015 évi 180-hoz képest. Három kérelmezőnél megállapítottuk a rendszeres gyermekvédelmi kedvezményen felül a pénzbeli ellátást is. 2016. évben is két alkalommal részesültek Erzsébet-utalványban a jogosultak.

Hátrányos vagy halmozottan hátrányos helyzet megállapítására 2016. november 1. napjáig 79 esetben került sor, ami az előző évihez (összesen 33 eset) képest jelentős növekedést mutat. Az eljárást a szülő / képviselő kérelmezi, az ügyben környezettanulmányt kell készíteni, és határozatban dönteni a gyermekek hátrányos helyzetéről. Az ún. KIR-rendszerbe és a Kormányhivatal felé évente két alkalommal rögzíteni kell a létszámot. 

Szociális igazgatási és gyámhatósági ügyben a társhatóságok megkeresésére 15 db környezettanulmány, 2 db ingó és ingatlan vagyonleltár, 12 db adatszolgáltatási ügyirat készült, 4 db hatósági bizonyítvány kiállítására került sor.

Szociális igazgatási és gyámhatósági ügyben 2016-ban fellebbezést nem nyújtottak be.  Egy alkalommal az ügyfél írásbeli kérelmére (a jogosultsági feltételek megváltozása miatt) a megállapított támogatás megszüntetésre került.

19. Közérdekű munka, közfoglalkoztatás
· Közérdekű munka
A közérdekű munkára kötelezettek száma a 2015. évi 31 főről 2016-ban 40 főre emelkedett, ami 29 %-os növekedést mutat. Ezzel együtt nagymértékben megnőtt az általuk ledolgozandó idő is: 2-300 órát is le kell dolgozniuk, ami a mindennapi munka mellett jelentős adminisztrációs terhet jelent. 

· Közfoglalkoztatás
A közfoglalkoztatás nem csak a munkaügyi, hanem a szociális feladatok között is megjelenik. Az idei évben a PMKH Nagykátai Járási Hivatalának Foglalkoztatási Osztályával szorosan együttműködve 5 startmunka programot indítottunk 65 státusszal a közfoglalkoztatás keretein belül. Ezek egy-egy éves programok, mindig márciustól februárig tartanak. 

A másik ismert program a hosszú távú közfoglalkoztatás. Jellegzetessége, hogy rövidebb periódusokra alkalmazhatunk embereket (általában 3 hónapra), de a program egész évben működik. Ebben a programban dolgozók elsősorban parkgondozással, közterületek tisztaságával és rendezettségével foglalkoznak.

Az egyes foglalkoztatási szerződéses időtartamok átfedése miatt volt olyan időszak, hogy 96 fő közfoglalkoztatott dolgozott az önkormányzat intézményeiben, elsősorban a TÁVÜSZ Kft.-nél. Idén összesen 188 főt vontunk be a helyi közfoglalkoztatásba.

Ezzel rengeteg plusz adminisztrációs feladat is keletkezett, mert idén 9 alkalommal indult közfoglalkoztatás a településen. A munkára alkalmas, munkát vállalni akaró emberek felkutatása sok nehézséggel jár. A munkához kapcsolódó adminisztrációs feladatok: közfoglalkoztatási kérelmek, közvetítő lapok kitöltése, orvosi beutalók megírása, elszámolások, utazási igazolványok érvényességének hosszabbítása, napi létszámjelentés, ellenőrzések, munkavédelmi oktatáson résztvevők és orvosi alkalmassági vizsgálatok időpontjának nyomon követése. 

· Nyári diákmunka
Az idei évben is volt diákmunka a Munkaügyi Központon keresztül az önkormányzatnál. 2015-ben összesen 12 fő diákmunkásunk volt, 2016-ban pedig 17 fő számára tudtuk ezt a lehetőséget biztosítani. A diákmunkához is sok adminisztratív teendő tartozott (kérelem, munkaerőigény, elszámolás stb.). A fiatalok jelentős segítségére voltak az intézményeinknek.

IV. ADÓ- ÉS PÉNZÜGYI IRODA
Az Adó- és Pénzügyi Iroda által ellátandó feladatokat a Polgármesteri Hivatal Szervezeti és Működési Szabályzata határozza meg. Főbb területek a számviteli, a pénzügyi, az adóügyi és a pályázatokkal kapcsolatos feladatok, az évközi költségvetési igénylések benyújtása, elszámolása, valamint az önállóan működő intézmények gazdálkodási feladatinak ellátása.

Az iroda feladatait 8 fő létszámmal látja el, ebből 3 fő könyvelő, 2 fő adóügyi ügyintéző, 1 fő pénzügyi ügyintéző, 1 fő pénztáros, 1 fő irodavezető.

1. Számviteli, pénzügyi és gazdálkodási feladatok
Az Adó-és Pénzügyi Iroda 2016. évben az új ASP rendszer alkalmazásával teljesítette feladatait. ASP program használata a korábbi programokhoz képest többletmunkával jár, de a mindennapi munka mellett sikerült a program működését alaposabban megismerni, előnyeit alkalmazni. 

2016. évben a főkönyvi terület jelentős átalakuláson ment keresztül. 1 dolgozó nyugdíjba ment, 2 új könyvelő került alkalmazásba és a vezető személyében is változás történt.

A Magyar Államkincstár (MÁK) felé teljesítendő adatszolgáltatásokat 2016 szeptemberétől szigorították. Komoly ellenőrzési listán kell keresztül mennie a havi pénzforgalmi jelentéseknek, egyre részletesebb adatszolgáltatásokat kérnek, ami plusz feladatként jelenik meg az irodán.

A 2015. évről áthúzódó jelentős mennyiségű könyvelési munka és a 2015. évi beszámoló elkészítése az új főkönyvi csoport feladata volt 2016-ban. Ez a munka jelentős túlmunkával járt év közben, és megnehezítette a 2016-os évi számviteli munkát is. A lemaradást a csoport behozta és a könyvelés naprakész.

2016-ban a napi munkafolyamatokat, pénztár, banki utalások, könyvelés zökkenőmentesen bonyolította az iroda. A Magyar Államkincstárnak teljesítendő normatíva igénylések és elszámolások megfelelően és határidőben beadásra kerültek. NAV felé a bevallások határidőre elkészültek.

Számviteli területen ellátott feladatok:
· havi PM INFO jelentés elkészítése,

· negyedéves mérlegek elkészítése,

· éves beszámoló elkészítése,

· kimenő számlák kibocsátása, kontírozása, könyvelése,

· kintlévőségek figyelemmel kísérése,

· bérkönyvelés, egyezőségek vizsgálata,

· bank és pénztár kontírozása, könyvelése,

· kötelezettségvállalások, követelések nyilvántartása, könyvelése,

· banki teljesítések rögzítése, könyvelése.
Pénzügyi területen ellátott feladatok:

· A pénzügy feladatai közé tartozik, az önkormányzati kölcsönök, krízistámogatások, temetési kölcsönök analitikus nyilvántartása, illetve a fizetési felszólítások kiküldése.

· A lakbérekről havonta számla készül, a befizetések szinte minden lakónál határidőre megtörténnek egy-két kivétellel. A nem határidőre fizetők közül egy már végrehajtás alatt van, havonta érkezik a Magyar Államkincstártól a letiltott összeg.
· A bejövő számlák nyilvántartása során figyelemmel kísérjük minden intézményben a túlfizetéseket. Amennyiben nagyobb nagyságrendű, úgy a szolgáltatóval egyeztetve kérjük a túlfizetés visszautalását.

· A közüzemi díjak továbbszámlázása negyedéves ciklusban történik. 

· A közterület használati díjak, haszonbérleti díjak, bérleti díjak számlázása is folyamatos.

· A bankszámlakivonatok felszerelése, rendezése és főkönyv felé előkészítése minden intézménynél naprakész.

· A pénzügyi részlegen történik az önkormányzati mobilflottával kapcsolatos teendők intézése (SIM kártyák pótlása, készülékek rendelése, számlareklamációk) illetve a mobil telefonszámla továbbszámlázása az önkormányzat dolgozói felé minden hónapban.

· A Magyar Államkincstártól minden hónap 10-ig az ÖNEGM rendszerben történik a támogatások igénylése. Ebben az évben a kiegészítő gyermekvédelmi támogatás és az Erzsébet utalványok igénylése és az ezzel kapcsolatos elszámolások kerültek igénylésre a határidők pontos betartásával.

· A nyugdíjpénztári és egészségpénztári tagdíjak befizetését és a bevallások elkészítését 2015 novemberétől a KIRA (kincstári bérszámfejtő program) bevezetésével a Magyar Államkincstár vette át. Az átállás nem ment zökkenőmentesen, az egyeztetések még a mai napig folyamatban vannak.

· A megnövekedett adó kintlévőségek következtében rendszeresen küldünk beszedési megbízásokat az adótartozók felé. Ennek nyilvántartása az adócsoportban történik, de a beszedési megbízás teljesülése esetén a pénzügy értesíti az adócsoportot, a beszedések adószámlára történő átvezetése szintén a pénzügyön történik

Pénztári munkafolyamatok:
· havi segélyek és közfoglalkoztatottak munkabérének kifizetése, ÖKOVÍZ Kft által visszautalt támogatások kifizetése;
· iskolai és óvodai étkezési nyilvántartások vezetése, valamint számlakészítés;
· gyermekétkeztetéshez kapcsolódó kintlévőségek kezelése, fizetési felszólítások kiküldése;
· fizetési előlegek és a munkába járás költségtérítésének nyilvántartása;
· földterület használat (piaci helypénz) számlázása és pénzügyi nyilvántartása;
· intézményekkel való kapcsolattartás;
· intézmények havi elszámolásának kezelése;
· évi két alkalommal a rendszeres gyermekvédelmi kedvezményre jogosultaknak Erzsébet-utalvány kiosztása;
· egyéb kifizetések;
· pénztár kezelése.
2. Adózás területén ellátott feladatok

Az adózás területén ellátott feladatokat alapvetően az adózás rendjéről szóló törvény, a helyi adókról szóló törvény és a helyi adókról szóló rendelet határozzák meg.

A feladatellátás folyamatos megfeszített munkát igényel, melyet 2 fő lát el, 6042 adózó tekintetében. Személyi jellegű változás is volt a területen 2016-ban, mivel 1 kolléga nyugdíjba ment. 

A napi munka túlnyomó részét a következő feladatok teszik ki:

· adószámlákkal kapcsolatos befizetésekről a banki kivonatok felszerelése, könyvelése az ASP rendszerben (Az idei évben sikerült a Magyar Postával és a K&H Bankkal együttműködve megoldani, hogy a befizetések nagy része elektronikus formában kerüljön bekönyvelésre.);
· gépjárműadó megosztással kapcsolatos havi jelentések készítése a MÁK felé, és a 60 % beutalása minden hó 10-ig;

· a havi gépjármű változások feldolgozása, a Közigazgatási és Elektronikus Közszolgáltatások Központi Hivatalától (KEK KH) átvett adatok alapján, ez Sülysáp tekintetében eddig közel 500 db változás feldolgozást jelent;

· negyedéves, féléves zárási összesítők készítése;
· a május 31-ig beadandó iparűzési adóbevallások feldolgozása, könyvelése, a befizetések illetve túlfizetések rendezése igen nagy feladat. Az idei évben már teljes egészében az ASP rendszerben lettek rögzítve az adóbevallások és változás-bejelentések. A rendszer összetettsége és lassúsága miatt közel egy hónappal elhúzódtak a bevallás feldolgozások. 

Nagyon sok hibára derült fény az ONKADOW-ból átvett előzmények miatt.

· az egyéni vállalkozók és a vállalkozások tájékoztatása, könyvelők munkájának segítése;
· március és szeptember hónapban egyenlegközlők kiküldése;

· ingatlan adás-vétel, öröklés kapcsán felmerülő változások feldolgozása;
· a változásokról az adózók értesítése, fizetései felszólítások, és hátralékosok felszólítása;
· az adók módjára történő behajtásokkal kapcsolatosan ügyfelek idézése, és az adó behajtása munkabérletiltással; 

· a könyvelés részére a feladás elkészítése és egyeztetése;
· adóigazolás kiadása a vagyoni helyzetről; 
· tévesen befizetett adók átvezetése egyik adónemről a másik adónemre, illetve a többlet befizetések visszautalása;
· az ebrendészeti hozzájárulás befizetéseinek nyilvántartása, a változások átvezetése.
2016. II. félévének a számottevő részét a napi munka mellett a város egészére kiterjedő összeírás során keletkezett feladatok tették ki. 

Az összeírás egyik célja az volt, hogy a nyilvántartásunkban szereplő építményadó bevallások adatait (épületek száma, m2 nagysága, adózó ellenőrzése) összevessük a helyszínen található építményekkel. Nagyon sok esetben a nem lakás céljára szolgáló épületek (pl.: garázs, tároló, pince, stb.) nem szerepeltek a nyilvántartásunkban, melyek visszamenőlegesen 5 évre előírásra kerültek. 

Építményadóra vonatkozóan összesen 168 db bevallás érkezett, melyből 100 db változás-bejelentés (melléképület, vagy bővítés bejelentése) és 68 db tulajdonosváltás volt (öröklés, adásvétel).

A másik cél a településen található ebek összeírása volt. Az ellenőrzés során megközelítőleg 300 eb került bejelentésre és közel 50 db változás-bejelentés volt (elpusztult, ivartalanított, menhelyre leadott eb). Közel azonos számú eb bejelentése várható azoktól az ebtulajdonosoktól, akik eddig nem nyújtották be az ebösszeíró adatlapot, mert ők folyamatosan felszólításra kerülnek.
A fentieken túl eddig 16 eb adatai átadásra kerültek a hatósági iroda részére, mivel az összeírás során kiderült, hogy nincsenek ellátva transzponderrel, aminek hiányában veszettség elleni oltást sem kaphatnak. Ezeknek a száma is nőni fog az adatlapok feldolgozása során.

Az összeírással (július, augusztus, szeptember) ötször annyi ebekkel kapcsolatos beadvány érkezett és háromszor annyi építményadó bevallás, mint az egész első félévben.

Az összeírással kapcsolatos feladatok még nem zárultak le, hiszen a helyszínen kitöltött adatlapokat utcánként, házanként ellenőrizni kell, hogy azok az adózók, akik eddig nem nyújtották be az építményadó bevallást vagy az ebösszeíró adatlapot, felszólításra kerüljenek, de már bírság kiszabása mellett.

A nyári időszakban telepítésre került a mezőőri járulék kezelését támogató program, amelybe a Sülysáphoz tartozó földterületeket tartalmazó földkönyv alapján beemelésre kerültek a területek, a földtulajdonosok, ill. a földhasználók adatai. Ezután következett a beemelt adatok „tisztítása”, partnerek összevonása. December hónapban kiküldésre kerül 925 földtulajdonosnak, illetve földhasználónak a mezőőri járulék fizetési kötelezettséget 2014. évtől megállapító határozat. 

Az év utolsó negyedévében folytattuk a behajtási folyamatot, amelyet továbbra is a gépjárművek forgalomból való kitiltásával, munkabérből való letiltással, a cégek bankszámláinak inkasszózásával szeretnénk elérni. 

Az idei évben 125 gépjármű forgalomból való kitiltását kezdeményeztük közel 9 millió Ft összegű adóhátralék miatt, amelyből eddig 3 millió Ft-ot sikerült beszednünk, de mivel sokan kértek a tartozások rendezésére részletfizetési lehetőséget, jövő év elejére is áttolódnak a befizetések. 

Az Országos Egészségbiztosítási Pénztár nyilvántartásából folyamatosan kerülnek lekérdezésre az adósok munkaviszonyára vonatkozó adatok, melyek alapján munkabérletiltásokat kezdeményezünk. 2016. évben 74 adózó munkabérének letiltást indítottunk 7,4 millió Ft összegben, ebből a januári letiltások alkalmával 1,7 millió Ft-ot sikerült behajtanunk és a novemberben indított letiltásokból további 3,5 millió Ft adó fog a jövedelmek arányában beérkezni a következő évben.

Iparűzési adó tekintetében a szeptemberi befizetési időszakot követően felülvizsgálatra kerültek a vállalkozók adószámlái és hasonlóan az előző évhez októberben és novemberben inkasszók kerültek kibocsátásra.

61 vállalkozó bankszámláját terheltük meg 23,5 millió Ft összegben, amelyből eddig 18,5 millió Ft-ot sikerült behajtanunk. 

Közel 250 bankszámlaszám került lekérdezésre 14 banktól, hogy azoktól az adózóktól, akiktől más módon (gépjármű kitiltása a forgalomból, munkabérletiltás) nem tudjuk beszedni az adótartozását, a bankszámlák megterhelésével az azon lévő összeget leemeljük.

November hónapban összeállításra került a 90 napon keresztül folyamatosan fennálló-magánszemélyek esetében az ötvenezer, gazdasági társaságok esetében a százezer forintot elérő-adótartozással rendelkező adózók nevét, lakóhelyét (székhelye, telephelye) és az adótartozás összegét tartalmazó lista, melyet a Sülysápi Hírforrásban közzétettünk.

Sülysáp, 2016. december 8.

dr. Tóth Krisztina s.k.

